**N Á R O D N Á R A D A S L O V E N S K E J R E P U B L I K Y**

IX. volebné obdobie

**733**

**VLÁDNY NÁVRH**

**ÚSTAVNÝ ZÁKON**

z ..... 2025,

**ktorým sa mení a dopĺňa Ústava Slovenskej republiky**

**č. 460/1992 Zb. v znení neskorších predpisov**

Národná rada Slovenskej republiky sa uzniesla na tomto ústavnom zákone:

**Čl. I**

Ústava Slovenskej republiky č. 460/1992 Zb. v znení ústavného zákona č. 244/1998 Z. z., ústavného zákona č. 9/1999 Z. z., ústavného zákona č. 90/2001 Z. z., ústavného zákona č. 140/2004 Z. z., ústavného zákona č. 323/2004 Z. z., ústavného zákona č. 463/2005 Z. z., ústavného zákona č. 92/2006 Z. z., ústavného zákona č. 210/2006 Z. z., ústavného zákona č. 100/2010 Z. z., ústavného zákona č. 356/2011 Z. z., ústavného zákona č. 232/2012 Z. z., ústavného zákona č. 161/2014 Z. z., ústavného zákona č. 306/2014 Z. z., ústavného zákona č. 427/2015 Z. z., ústavného zákona č. 44/2017 Z. z., ústavného zákona č. 71/2017 Z. z., ústavného zákona č. 137/2017 Z. z., nálezu Ústavného súdu Slovenskej republiky č. 40/2019 Z. z., ústavného zákona č. 99/2019 Z. z., ústavného zákona č. 422/2020 Z. z., ústavného zákona č. 378/2022 Z. z., ústavného zákona č. 24/2023 Z. z. a ústavného zákona č. 241/2023 Z. z. sa mení a dopĺňa takto:

**1.** Článok 7 sa dopĺňa odsekmi 6 a 7, ktoré znejú:

„(6) Slovenská republika si zachováva zvrchovanosť predovšetkým vo veciach národnej identity tvorenej najmä základnými kultúrno-etickými otázkami, ktoré sa týkajú ochrany života a ľudskej dôstojnosti, súkromného a rodinného života, manželstva, rodičovstva a rodiny, verejnej morálky, osobného stavu, kultúry a jazyka, ako aj rozhodovania o veciach s tým súvisiacich v oblasti zdravotníctva, vedy, výchovy, vzdelávania, osobného stavu a dedenia.

(7) Nič v tejto ústave a ústavných zákonoch nemožno vykladať ako súhlas Slovenskej republiky s prenosom výkonu časti jej práv vo veciach tvoriacich národnú identitu.“.

**2.** Článok 36 sa dopĺňa odsekom 3, ktorý znie:

„(3) Rovnosť medzi mužmi a ženami pri odmeňovaní za vykonanú prácu sa zaručuje.“.

**3.** V čl. 41 sa za odsek 3 vkladá nový odsek 4, ktorý znie:

„(4) Osvojiť maloleté dieťa môžu manželia alebo jeden z manželov, ktorý žije s niektorým z rodičov dieťaťa v manželstve, alebo pozostalý manžel po rodičovi alebo osvojiteľovi maloletého dieťaťa. Maloleté dieťa môže výnimočne osvojiť aj osamelá osoba, ak je osvojenie v záujme dieťaťa*.* O osvojení rozhoduje súd.“.

Doterajšie odseky 4 až 6 sa označujú ako odseky 5 až 7.

**4.** V čl. 41 sa za odsek 5 vkladá nový odsek 6, ktorý znie:

„(6) Rodičia majú právo rozhodovať o účasti detí na výchovno-vzdelávacom procese poskytovanom školami a školskými zariadeniami, ak je nad rámec štátneho výchovno-vzdelávacieho programu. Výchovu a vzdelávanie detí v oblasti formovania intímneho života a sexuálneho správania možno poskytovať len so súhlasom zákonného zástupcu.“.

Doterajšie odseky 6 a 7 sa označujú ako odseky 7 a 8.

**5.** V čl. 41 odsek 8 znie:

„(8) Podrobnosti o právach podľa odsekov 1 až 7 ustanoví zákon.“.

**6.** V čl. 42 sa za odsek 1 vkladá nový odsek 2, ktorý znie:

„(2) Štátny výchovno-vzdelávací program musí byť v súlade s touto ústavou.“.

Doterajšie odseky 2 až 4 sa označujú ako odseky 3 až 5.

**7.** Za článok 52 sa vkladá článok 52a, ktorý znie:

„**Čl. 52a**

Slovenská republika uznáva len pohlavie muža a ženy.“.

**Čl. II**

Tento ústavný zákon nadobúda účinnosť 1. júla 2025.